Cell C bly Haaie se borg ondanks geldtekort | Netwerk24
Deur Petrus Malherbe 29 Januarie 2020 15:05
Dylan Richardson van die Haaie. Dié span word deur Cell C geborg. Foto: Getty Images
Skaars 'n dag nadat hy die mark ingelig het hy gaan versuim om die rente of kapitaal op sy skuld te betaal, kondig Cell C aan hy is vir die volgende drie jaar nog die Haaie se hoofborg.
Dié borgskap geld reeds die afgelope ses jaar.
Douglas Craigie Stevenson, uitvoerende hoof van Cell C, sê in 'n verklaring die diensverskaffer beskou sy borgskap van die Haaie as "buitengewoon waardevol" en 'n manier om intekenare te betrek.
"Borgskappe help ons om bewustheid van ons handelsnaam sowel as verkope te bevorder."
Hy beskryf die ooreenkoms as "lonend" sonder om uit te wei watter finansiële voordele dit vir die maatskappy inhou.
Cell C wou nie by navraag bevestig hoeveel dié borgskap in randwaarde is nie.
Volgens 'n woordvoerder is die ooreenkoms "kommersieel van aard en daarom vertroulik".
Dinsdag se aankondiging dat hy nie meer die rente op skuld van meer as R2,68 miljard kan delg nie, het vrae laat ontstaan of Cell C nog 'n lopende saak is.
LEES OOK: Cell C stop betaling van rente aan beleggers
Oor waarom hy geld kan afstaan aan borgskappe eerder as om die rente op sy skuld te delg, was die woordvoerder se terugvoering dat Cell C nog in bedryf is en dat bemarkingsaktiwiteite deel van sy dagtaak uitmaak.
"Die borgskap van die Haaie was in die verlede baie waardevol en is steeds Cell C se belangrikste eiendom."
Eduard Coetzee, uitvoerende hoof van die Haaie, sê die span is opgewonde oor die hernuwing van die ooreenkoms met Cell C.
Die sukkelende diensverskaffer is reeds in Augustus deur die kredietgraderingsagentskap S&P Global as 'n wanbetaler aangedui.
Volgens Stevenson is Cell C se versuim om die rente op sy skuld te betaal, deel van sy oorhoofse strategie om sy likiditeit te verbeter en sy balansstaat te herstruktureer.